Audin toimitusjohtaja pidätettiin Volkswagenin päästöhuijaukseen liittyen - Savon Sanomat
Talous 18.06.2018 16:38
Audin toimitusjohtaja Rupert Stadler on pidätetty emoyhtiö Volkswagenin päästöhuijaukseen liittyen, saksalaiset syyttäjät kertoivat maanantaina.
Stadleria vastaan oli aiemmin nostettu syytteet petoksesta ja asiakirjojen väärentämisestä. Syyttäjien mukaan Stadlerin pidättäminen oli perusteltua, koska oli olemassa vaara todisteiden peittelystä.
Kyseessä on tähän mennessä korkeimman profiilin pidätys autojätti Volkswagenin päästöhuijauksen takia.
Volkswagen myönsi syksyllä 2015 huijanneensa dieselautojen päästömittauksissa. Päästömanipulointi koski maailmanlaajuisesti noin 11 miljoonaa autoa.
Niin sanottu dieselgate-skandaali on maksanut Volkswagen-konsernille jo yli 25 miljardia euroa muun muassa sakkoina ja korvauksina. Useita skandaaliin liittyviä oikeusjuttuja on yhä kesken Saksassa ja muissa maissa.
Yhdysvalloissa nostettiin viime kuussa syytteet Volkswagenin entistä toimitusjohtajaa Martin Winterkornia vastaan. Syyttäjien mukaan Winterkorn tiesi päästöhuijauksesta jo toukokuussa 2014, mutta ei pysäyttänyt huijausta.